Honda er snart klar med Honda Super-N – sjov, fræk og billig er kodeordene

Honda arbejder på en lille elektrisk hatchback kaldet Honda Super-N, der mest af alt ligner en moderne fortolkning af de klassiske japanske “hot hatches” fra 80’erne. Og i modsætning til mange andre nye elbiler ser fokus denne gang ikke ud til primært at være rækkevidde, skærme og enorme SUV-dimensioner.

Honda Super-N er i første omgang bekræftet til det britiske marked senere i år. Flere medier peger samtidig på, at Honda også planlægger at lancere bilen i andre europæiske lande, og her ville Danmark give mening. Prisen ventes at starte omkring 20.000 pund – svarende til cirka 175.000 kroner før danske afgifter, hvilket formentlig vil placere den et stykke under 200.000 kr., da Danmark i forvejen er et af de billigste lande at købe elbil i. Det gør generelt også bilen interessant i en større europæisk sammenhæng, hvor markedet for mindre og relativt billige elbiler pludselig er blevet et af de vigtigste områder at opruste for producenterne.

Honda går imod strømmen

Det mest opsigtsvækkende ved Super-N er næsten, hvor lidt den forsøger at ligne en traditionel moderne elbil. Designet er kantet, kompakt og ret bevidst retro-inspireret med tydelige referencer til ældre japanske bybiler og små hatchbacks. Samtidig ser Honda ud til aktivt at forsøge at gøre bilen underholdende at køre i stedet for bare effektiv. Honda fremhæver blandt andet en særlig “Boost Mode”, som ikke bare øger effekten, men også simulerer gearskift og kunstig motorlyd for at gøre bilen mere engagerende bag rattet.

Det lyder umiddelbart lidt fjollet. Men det siger også noget om, hvor bilindustrien er på vej hen. Mange nyere elbiler er ekstremt hurtige, men nogen vil måske finde dem lidt sterile i køreoplevelsen. Derfor forsøger flere producenter nu at genintroducere noget af den “personlighed”, som mange mener er forsvundet med elektrificeringen. Samtidig ser Super-N ud til at blive væsentligt mindre end de fleste nyere elbiler i Europa. Det er interessant i sig selv, fordi det europæiske marked i flere år nærmest har været domineret af større crossovers og SUV’er – også selv om mange europæiske byer egentlig er bedre egnet til små biler. Det var da også mindre biler der dominerede markedet i Danmark før elbilerne gjorde deres store indtog.

Europa mangler billige elbiler

Honda kommer samtidig på et tidspunkt, hvor presset på europæiske bilproducenter er voksende. Flere analyser peger på, at markedet for mindre og billigere elbiler bliver afgørende de kommende år. Renault arbejder allerede på den nye elektriske Twingo, Volkswagen forbereder mindre modeller som ID.2, og flere producenter forsøger nu at presse priserne længere ned. Problemet er, at mange moderne elbiler stadig er relativt dyre. Samtidig er de ofte blevet større og tungere, fordi producenterne har jagtet højere avancer og længere rækkevidde.

Her virker Honda til at forsøge noget lidt andet. Super-N ser ud til bevidst at være lavet som en mindre, lettere og mere legesyg elbil. Det betyder dog også kompromiser. Rækkevidden bliver omkring 200 kilometer, hvilket er markant lavere end mange større elbiler på markedet i dag. Til gengæld kan netop det vise sig at være pointen. Mange europæiske bilister bruger primært bilen til korte ture, pendling og bykørsel, hvor ekstrem rækkevidde ikke nødvendigvis er det vigtigste. Her kan en mindre, billigere og mere charmerende elbil potentielt være langt mere interessant end endnu en tung SUV med 600 kilometers rækkevidde. Faktisk tog Honda et skridt i den retning med Honda e, der var sjov, men alt for dyr. Den er efterfølgende faldet, men ligger stadig omkring 230.000 kr., og Super-N kunne godt tænkes at komme betydeligt længere ned.

Kan blive vigtig for Honda i Europa

For Honda kan Super-N også blive en ret vigtig bil strategisk. Japanske producenter har generelt haft svært ved at finde fodfæste på det europæiske elbilmarked, hvor især kinesiske mærker er vokset hurtigt de seneste år. Samtidig har Honda ikke haft samme gennemslagskraft på elbilfronten som eksempelvis Hyundai, Kia eller Tesla. Derfor kan en mere karakterfuld og relativt billig elbil være en måde at skille sig ud på.

Og måske vigtigst af alt: Super-N ligner faktisk en bil, folk kunne få lyst til at købe, fordi den er sjov og anderledes – ikke bare fordi den er elektrisk. Det er stadig relativt sjældent i et marked, hvor mange nye elbiler efterhånden begynder at ligne hinanden ret meget.

Læs mere om Honda Super-N her.